L’Ajuntament de Girona posarà al Jardí de la Infància setze llambordes en record de veïns de la ciutat dels quals es té constància que van ser deportats a camps d’extermini nazis. Són un tipus de llambordes que s’anomenen Stolpersteine, i que van ser dissenyades per l’artista alemany Gunter Demnig per recordar les víctimes del nazisme i conscienciar les persones joves de la importància que no es torni a repetir un episodi similar en la història.

L’acte se celebrarà dilluns vinent a les 11 h, i hi participarà, a més de l’alcaldessa, el creador de les llambordes. Demnig serà l’encarregat d’instal·lar-les. Les Stolpersteine són llambordes de deu centímetres quadrats fetes de formigó i cobertes d’una làmina de llautó on es grava el nom dels homenatjats. La primera instal·lació de llambordes Stolpersteine es va fer al barri de Kreuzberg, a Berlín, el 1996. Ja n’hi ha més de 60.000 en 21 països del món. Hi ha diverses ciutats catalanes que en tenen, però les de Girona seran les primeres de la demarcació. Les llambordes gironines estaran dedicades a: Josep Bartra Canet, Modesto Canet, Àngel Codina Martínez, Jose Dolovardes, Artur Gallego Sànchez, Joan Gasau Pou, Fidel Malla Franch, Francesc Massa, Josep Ribas Llinàs, Lluís Roca Sureda, Rafel Laborda Salazar, Gaietà Sànchez Tocalon, Jaume Soler Juanals, Gregori Verdaguer Dorca, Joan Vila Bataller i Eliseu Vidal Culubret. Durant setmanes, l’Ajuntament, a través del Museu d’Història de Girona, ha fet una recerca als arxius per localitzar informació sobre aquestes persones, el lloc on vivien i per trobar-ne familiars vius.

L’acte d’instal·lació de les Stolpersteine està promogut pel Memorial Democràtic de la Generalitat de Catalunya, i la iniciativa es du a terme arran d’una moció que va presentar el grup municipal d’ERC-MES, a l’oposició, durant el ple del maig de l’any passat, que va ser aprovada.